EXPUNERE DE MOTIVE

Pentru a consolida profilul de sustenabilitate și a diminua necesitățile în materie lichiditate ale programului economic în favoarea Irlandei și în conformitate cu declarația șefilor de state sau de guverne din zona euro și a instituțiilor UE din 21.7.2011, se impune modificarea Deciziei de punere în aplicare a Consiliului 2011/77/UE privind acordarea de asistență financiară din partea Uniunii pentru Irlanda. Concret, aceste modificări se referă la următoarele aspecte:

i) reducerea la zero a marjei dobânzii, în scopul alinierii la mecanismul de sprijin pentru balanța de plăți și

ii) extinderea scadenței medii a împrumutului în ansamblu de la „până la 7,5 ani” la „până la 12,5 ani” prin extinderea scadențelor plăților individuale, astfel încât sumele plătite în cadrul programului MESF să aibă o scadență maximă de 30 de ani.

Reducerea marjei se va aplica tuturor plăților (efectuate și viitoare), iar scadența medie se va extinde prin plata sumelor viitoare pe baza unor scadențe mai lungi. Având în vedere tipul de împrumut acordat de UE (back-to-back) , nu este posibilă extinderea scadențelor pentru sumele deja plătite. Comisia se va asigura că scadența plăților viitoare garantează buna gestionare a marjei bugetului UE.

Actualmente, împrumutul acordat Irlandei în cadrul MESF are o marjă de 292,5 puncte de bază și permite în ansamblu o scadență medie maximă de 7,5 ani, cu scadențe ale plăților individuale cuprinse între 2 și 15 ani. Irlanda a beneficiat până în prezent, în aceste condiții, de trei plăți cu scadență în 2015 (cupon de 2,5%), 2018 (cupon de 3,25%) și 2021 (cupon de 3,5%). Scadența medie a plăților efectuate până în prezent în favoarea Irlandei în cadrul MESF este de 6,88 ani.

Trebuie menționat faptul că economiile preconizate în urma modificărilor vor crește sustenabilitatea și vor îmbunătăți perspectivele programului în ceea ce privește lichiditatea. De asemenea, vor exista și efecte indirecte la nivelul încrederii, datorită credibilității sporite a implementării programului, care se va traduce printr-o ameliorare a condițiilor de împrumut pentru state și va avea efecte pozitive și la nivelul sectorului privat. Aceste efecte indirecte sunt benefice atât pentru țările creditoare, cât și pentru cele debitoare.

Luând în considerare explicațiile de mai sus, Comisia consideră că modificările care constau în reducerea marjei și extinderea scadenței medii a împrumutului acordat Irlandei în cadrul MESF sunt benefice pentru asigurarea îndeplinirii obiectivelor programului.

2011/0247 (NLE)

Propunere de

DECIZIE DE PUNERE ÎN APLICARE A CONSILIULUI

de modificare a Deciziei de punere în aplicare 2011/77/UE privind acordarea de asistență financiară din partea Uniunii pentru Irlanda

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Regulamentul (UE) nr. 407/2010 al Consiliului din 11 mai 2010 de instituire a unui mecanism european de stabilizare financiară[1], în special articolul 3 alineatul (2),

având în vedere propunerea Comisiei Europene,

întrucât:

1. Consiliul a acordat Irlandei (Decizia de punere în aplicare a Consiliului 2011/77/UE[2]), la cererea acesteia, asistență financiară pentru susținerea unui program solid de reforme economice vizând reinstaurarea încrederii, facilitarea revenirii economiei la creștere sustenabilă și asigurarea stabilității financiare a Irlandei, a zonei euro și a Uniunii Europene.

2. Extinderea scadențelor și reducerea marjei dobânzii ar fi benefice pentru asigurarea îndeplinirii obiectivelor programului, în conformitate cu concluziile formulate de șefii de state sau de guverne din zona euro și de instituțiile UE în data de 21 iulie 2011.

3. Pentru a facilita atingerea obiectivelor în materie de lichiditate și sustenabilitate, este necesar ca prezenta decizie să se aplice și tranșelor care au fost deja deblocate.

4. Ținând cont de aceste evoluții, Decizia de punere în aplicare 2011/77/UE trebuie modificată,

ADOPTĂ PREZENTA DECIZIE:

Articolul 1

Articolul 1 din Decizia de punere în aplicare 2011/77/UE se modifică după cum urmează:

(1) Alineatul (1) se înlocuiește cu următorul text:

„1. Uniunea acordă Irlandei un împrumut de maximum 22,5 miliarde EUR, cu o scadență medie maximă de 12,5 ani. Scadența plăților individuale ale împrumutului poate fi de până la 30 de ani.”

(2) Alineatul (5) se înlocuiește cu următorul text:

„5. Pentru fiecare tranșă, Irlanda plătește costurile finanțării din partea Uniunii.”

Articolul 2

Articolul 1 alineatul (1) prima teză și articolul 1 alineatul (2) se aplică și tranșelor împrumutului care au fost deblocate înainte de intrarea în vigoare a prezentei decizii.

Articolul 3

Prezenta decizie se adresează Irlandei.

Articolul 4

Prezenta decizie se publică în Jurnalul Oficial al Uniunii Europene .

Adoptată la Bruxelles,

Pentru Consiliu

Președintele

[1] JO L 118, 12.5.2010, p. 1.

[2] JO L 30, 4.2.2011, p. 34.